O‘ZBEKISTON RESPUBLIKASI PREZIDENTINING AYRIM QARORLARIGA O‘ZGARTISh VA QO‘ShIMChALAR KIRITISh, ShUNINGDEK BA’ZILARINI O‘Z KUChINI YO‘QOTGAN DEB HISOBLASh TO‘G‘RISIDA

O‘zbekiston Respublikasi Prezidentining “Fuqarolarning pensiya ta’minoti tizimini yanada takomillashtirish chora-tadbirlari to‘g‘risida” 2009-yil 30-dekabrdagi PF-4161-son Farmoniga muvofiq:
 1. O‘zbekiston Respublikasi Prezidentining ayrim qarorlariga 1-ilovaga muvofiq o‘zgartish va qo‘shimchalar kiritilsin.
 2. O‘zbekiston Respublikasi Prezidentining ba’zi qarorlari 2-ilovaga muvofiq o‘z kuchini yo‘qotgan deb hisoblansin.
 3. Mazkur Farmonning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.
 4. O‘zbekiston Respublikasi Prezidentining “Aholi bandligini oshirish hamda mehnat va aholini ijtimoiy muhofaza qilish organlari faoliyatini takomillashtirish chora-tadbirlari to‘g‘risida” 2007-yil 6-apreldagi PQ-616-son qarorida: 
 a) 3-band quyidagi tahrirda bayon etilsin:
 “3. Quyidagilar O‘zbekiston Respublikasi Mehnat va aholini ijtimoiy muhofaza qilish vazirligining asosiy vazifalari va funksiyalari etib belgilansin:
 ijtimoiy-iqtisodiy rivojlanishning uzoq muddatli ustuvor vazifalarini hisobga olgan holda mehnat, aholining bandligi va ijtimoiy muhofazasi sohasidagi qonun hujjatlarini takomillashtirish bo‘yicha takliflar ishlab chiqish;
 mehnat bozorini rivojlantirish hamda tartibga solish borasidagi samarali tadbirlarni tayyorlash va amalga oshirish, demografik omillarni va iqtisodiyotni rivojlantirish istiqbollarini hisobga olgan holda aholi bandligini, shu jumladan chet ellardagi bandligini ta’minlash, ishga joylashtirishning ilg‘or shakllarini joriy etish;
 band bo‘lmagan aholi va ishsizlarga, birinchi galda yoshlar, ayollar, imkoniyatlari cheklangan shaxslarga kasbiy qayta tayyorlash va ish bilan ta’minlash, shuningdek ishsizlarga moddiy madad berish bo‘yicha sifatli xizmatlar ko‘rsatilishini tashkil qilish;
 yolg‘iz keksalarni, nogironlarni, kamxarj oilalar va aholining boshqa ehtiyojmand toifalarini ijtimoiy muhofaza qilish bo‘yicha ta’sirchan va aniq chora-tadbirlarning amalga oshirilishini ta’minlash, ijtimoiy xizmat ko‘rsatish mexanizmlarini takomillashtirish, tibbiy-sotsial muassasalarning moddiy bazasini mustahkamlash;
 mehnat, aholining bandligi va ijtimoiy muhofazasi sohasidagi qonun hujjatlarining talablariga rioya etilishini nazorat qilish, mehnat munosabatlarini takomillashtirish chora-tadbirlarini, moddiy rag‘batlantirish va mehnatni muhofaza qilish mexanizmlarini amalga oshirish”;
 b) 5-bandida:
 “Bandlikka ko‘maklashuvchi markazlarning” so‘zlari “Bandlikka ko‘maklashuvchi va aholini ijtimoiy muhofaza qilish markazlarining” so‘zlari bilan almashtirilsin;
 yettinchi va sakkizinchi xatboshilar quyidagi tahrirda bayon etilsin:
 “mehnat, aholining bandligi va ijtimoiy muhofazasi sohasidagi qonun hujjatlarining talablariga rioya etilishini nazorat qilish, mehnat munosabatlarini takomillashtirish chora-tadbirlarini, moddiy rag‘batlantirish va mehnatni muhofaza qilish mexanizmlarini amalga oshirish;
 yolg‘iz keksalarni, nogironlarni, kamxarj oilalar va aholining boshqa ehtiyojmand toifalarini ijtimoiy muhofaza qilish bo‘yicha ta’sirchan va aniq chora-tadbirlarning amalga oshirilishini ta’minlash, ijtimoiy xizmat ko‘rsatish mexanizmlarini takomillashtirish, tibbiy-sotsial muassasalarning moddiy bazasini mustahkamlash”;
 v) Mehnat va aholini ijtimoiy muhofaza qilish organlari xodimlarining mehnatini rag‘batlantirish hamda moddiy-texnika bazasini mustahkamlash jamg‘armasi to‘g‘risidagi Nizomda:
 3-bandi quyidagi tahrirda bayon etilsin:
 “3. Bandlikka ko‘maklashuvchi jamg‘arma tushumlari mablag‘larining 5 foizi Jamg‘arma mablag‘larini shakllantirish manbai hisoblanadi”;
 10-bandida:
 birinchi xatboshidagi “Bandlikka ko‘maklashuvchi tuman (shahar) markazlari hamda tuman (shahar) ijtimoiy ta’minot bo‘limlarining” so‘zlari “Bandlikka ko‘maklashuvchi va aholini ijtimoiy muhofaza qilish tuman (shahar) markazlarining” so‘zlari bilan almashtirilsin;
 ikkinchi xatboshidagi “Bandlikka ko‘maklashuvchi tuman (shahar) markazlarining direktorlari hamda tuman (shahar) ijtimoiy ta’minot bo‘limlarining boshliqlari,” so‘zlari “Bandlikka ko‘maklashuvchi va aholini ijtimoiy muhofaza qilish tuman (shahar) markazlarining direktorlari,” so‘zlari bilan almashtirilsin.
 11-bandning “b” kichik bandi ikkinchi xatboshidagi “bo‘limlari va Markazlari” so‘zlari “Bandlikka ko‘maklashuvchi va aholini ijtimoiy muhofaza qilish Markazlari” so‘zlari bilan almashtirilsin.
 5. O‘zbekiston Respublikasi Prezidentining “O‘zbekiston Respublikasi fuqarolarining Koreya Respublikasidagi mehnat faoliyati davrida to‘langan pensiya ajratmalarini olishda ularga davlat tomonidan yordam ko‘rsatish chora- tadbirlari to‘g‘risida” 2007-yil 23-noyabrdagi PQ-738-son qarorining 6-bandidagi “ijro etuvchi direksiyasi” so‘zlari “ijro etuvchi apparati” so‘zlari bilan almashtirilsin.
 6. O‘zbekiston Respublikasi Prezidentining “O‘zbekiston Respublikasining 2009-yilgi asosiy makroiqtisodiy ko‘rsatkichlari va Davlat budjeti parametrlari to‘g‘risida” 2008-yil 29-dekabrdagi PQ-1024- son qarorining 22-bandidagi “ijtimoiy ta’minot organlari” so‘zlari “O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasi bo‘limlari” so‘zlari bilan almashtirilsin.
 1. O‘zbekiston Respublikasi Prezidentining “O‘zbekiston Respublikasining 2007-yilgi asosiy makroiqtisodiy ko‘rsatkichlari va Davlat budjeti parametrlari to‘g‘risida” 2006-yil 18-dekabrdagi PQ-532-son qarori 31-ilovasining 11-bandi (O‘zbekiston Respublikasi qonun hujjatlari to‘plami, 2006-yil, 51-52-son, 507-modda).
 2. O‘zbekiston Respublikasi Prezidentining “O‘zbekiston Respublikasining 2008-yilgi asosiy makroiqtisodiy ko‘rsatkichlari va Davlat budjeti parametrlari to‘g‘risida” 2007-yil 12-dekabrdagi PQ-744-son qarori 31-ilovasining 19-bandi (O‘zbekiston Respublikasi qonun hujjatlari to‘plami, 2007-yil, 52-son, 534-modda).